CELEX: 32019D0327(03)
Language: el
Date: 2019-03-18 00:00:00
Title: Απόφαση της Επιτροπής, της 18ης Μαρτίου 2019, για τη συμμετοχή της Εθνικής Ρυθμιστικής Αρχής της Βοσνίας και Ερζεγοβίνης στον Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες

27.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 115/16
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 18ης Μαρτίου 2019
         για τη συμμετοχή της Εθνικής Ρυθμιστικής Αρχής της Βοσνίας και Ερζεγοβίνης στον Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες
         (2019/C 115/07)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Το άρθρο 17 παράγραφος 1 της Συνθήκης για την Ευρωπαϊκή Ένωση απαριθμεί τις εξουσίες της Επιτροπής και ορίζει ότι η Επιτροπή προάγει το γενικό συμφέρον της Ένωσης και αναλαμβάνει τις κατάλληλες για τον σκοπό αυτό πρωτοβουλίες, ασκεί συντονιστικά, εκτελεστικά και διαχειριστικά καθήκοντα, όπως προβλέπεται στις Συνθήκες, και εξασφαλίζει την εξωτερική εκπροσώπηση της Ένωσης, με εξαίρεση την κοινή εξωτερική πολιτική και πολιτική ασφάλειας και άλλες περιπτώσεις που προβλέπονται στις Συνθήκες.
                  
               
                     (2)
                  
                  
                     Σύμφωνα με το άρθρο 35 παράγραφος 2 του κανονισμού (ΕΕ) 2018/1971 του Ευρωπαϊκού Κοινοβουλίου και του Συμβουλίου (1), το ρυθμιστικό συμβούλιο, οι ομάδες εργασίας και το διοικητικό συμβούλιο είναι ανοικτά στη συμμετοχή ρυθμιστικών αρχών τρίτων χωρών με κύρια αρμοδιότητα στον τομέα των ηλεκτρονικών επικοινωνιών, αν οι εν λόγω τρίτες χώρες έχουν συνάψει σχετικές συμφωνίες με την Ένωση. Το εν λόγω άρθρο προβλέπει επίσης ότι, βάσει των σχετικών διατάξεων των εν λόγω συμφωνιών, πρέπει να θεσπιστούν ρυθμίσεις που να ορίζουν, ιδίως, τη φύση, την έκταση και τον τρόπο συμμετοχής, χωρίς δικαίωμα ψήφου, των εν λόγω ρυθμιστικών αρχών των οικείων τρίτων χωρών στο έργο του Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες («BEREC») και της Υπηρεσίας του BEREC, συμπεριλαμβανομένων διατάξεων σχετικά με τη συμμετοχή στις πρωτοβουλίες που αναλαμβάνει ο BEREC, τις οικονομικές συνεισφορές και τη διάθεση προσωπικού στην Υπηρεσία του BEREC.
                  
               
                     (3)
                  
                  
                     Σύμφωνα με το άρθρο 104 της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βοσνίας και Ερζεγοβίνης, αφετέρου (2), η συνεργασία στον τομέα των δικτύων και υπηρεσιών ηλεκτρονικής επικοινωνίας εστιάζει κυρίως σε τομείς προτεραιότητας του κοινοτικού κεκτημένου στον τομέα αυτό. Τα μέρη ενισχύουν, ιδίως, τη συνεργασία στον τομέα των δικτύων και υπηρεσιών ηλεκτρονικών επικοινωνιών. Συνεπώς, η Ένωση και η Βοσνία και Ερζεγοβίνη έχουν συνάψει συμφωνία κατά την έννοια του άρθρου 35 παράγραφος 2 του κανονισμού (ΕΕ) 2018/1971.
                  
               
                     (4)
                  
                  
                     Η συμμετοχή της ρυθμιστικής αρχής της Βοσνίας και Ερζεγοβίνης στον BEREC και στην Υπηρεσία του BEREC συνάδει πλήρως με τη στρατηγική για τα Δυτικά Βαλκάνια (3), η οποία ζητεί δράσεις για την ανάπτυξη της ψηφιακής κοινωνίας, συμπεριλαμβανομένης της ανάπτυξης της ευρυζωνικότητας και της μείωσης του κόστους περιαγωγής, και για την ευθυγράμμιση της νομοθεσίας των χωρών αυτών με τη νομοθεσία της Ένωσης. Όπως αναφέρεται στο ψηφιακό θεματολόγιο για τα Δυτικά Βαλκάνια (4), μια στενότερη σχέση μεταξύ της Ένωσης και των εθνικών ρυθμιστικών αρχών (ΕΡΑ) των χωρών των Δυτικών Βαλκανίων αναμένεται να συμβάλει στην προσέγγιση των κανονιστικών πρακτικών στην περιοχή με την πρακτική που εφαρμόζεται στην Ένωση.
                  
               
                     (5)
                  
                  
                     Δεδομένου του ενδιαφέροντος της Ένωσης για την ενίσχυση της συνεργασίας με τη Βοσνία και Ερζεγοβίνη και της προώθησης της έγκρισης εκ μέρους της Βοσνίας και Ερζεγοβίνης του κανονιστικού καθεστώτος της Ένωσης για τις ηλεκτρονικές επικοινωνίες, είναι σκόπιμο να καθοριστούν οι ρυθμίσεις εργασίας για τη συμμετοχή της ρυθμιστικής αρχής της Βοσνίας και Ερζεγοβίνης στο ρυθμιστικό συμβούλιο και στις ομάδες εργασίας του BEREC και στο διοικητικό συμβούλιο της Υπηρεσίας του BEREC,
                  
               ΑΠΟΦΑΣΙΖΕΙ:
         
            Άρθρο 1
            Η εθνική ρυθμιστική αρχή της Βοσνίας και Ερζεγοβίνης, με πρωταρχικό καθήκον την επίβλεψη της καθημερινής λειτουργίας των αγορών δικτύων και υπηρεσιών ηλεκτρονικών επικοινωνιών, δύναται να συμμετέχει στο ρυθμιστικό συμβούλιο και στις ομάδες εργασίας του Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες («BEREC») και στο διοικητικό συμβούλιο της Υπηρεσίας του BEREC.
            Η εντολή για τη συμμετοχή της εθνικής ρυθμιστικής αρχής της Βοσνίας και Ερζεγοβίνης παρατίθεται στο παράρτημα.
         
         
            Άρθρο 2
            Η παρούσα απόφαση αρχίζει να ισχύει την ημέρα της έκδοσής της.
         
         
            Βρυξέλλες, 18 Μαρτίου 2019.
            
               
                  Για την Επιτροπή
               
               Mariya GABRIEL
               
                  Μέλος της Επιτροπής
               
            
         
         
            (1)  Κανονισμός (ΕΕ) 2018/1971 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την ίδρυση του Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες (BEREC) και του Οργανισμού για την υποστήριξη του BEREC (Υπηρεσία του BEREC), την τροποποίηση του κανονισμού (ΕΕ) 2015/2120 και την κατάργηση του κανονισμού (ΕΚ) αριθ. 1211/2009 (ΕΕ L 321 της 17.12.2018, σ. 1).
         
            (2)  Συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βοσνίας και Ερζεγοβίνης, αφετέρου (ΕΕ L 164 της 30.6.2015, σ. 2).
         
            (3)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών. Μια αξιόπιστη προοπτική διεύρυνσης για τα Δυτικά Βαλκάνια και αυξημένη δέσμευση της ΕΕ απέναντί τους (CΟΜ(2018) 65 final, 6.2.2018).
         
            (4)  SWD(2018) 360 final, Έγγραφο εργασίας των υπηρεσιών της Επιτροπής, Μέτρα για τη στήριξη του ψηφιακού θεματολογίου για τα Δυτικά Βαλκάνια.
      
      
         
            ΠΑΡΑΡΤΗΜΑ
            ΕΝΤΟΛΗ
            1.   Συμμετοχή στο ρυθμιστικό συμβούλιο του BEREC
            
            
                     
                        1.
                     
                     
                        Η εθνική ρυθμιστική αρχή («ΕΡΑ») της Βοσνίας και Ερζεγοβίνης δύναται να συμμετέχει στις εργασίες του ρυθμιστικού συμβουλίου (ΡΣ) του BEREC.
                     
                  
                     
                        2.
                     
                     
                        Η ΕΡΑ της Βοσνίας και Ερζεγοβίνης διορίζει εκπρόσωπο για να συμμετάσχει στις συσκέψεις του ΡΣ μεταξύ του επικεφαλής της ΕΡΑ, μέλους του συλλογικού οργάνου της ή αντικαταστάτη ενός εξ αυτών.
                     
                  
                     
                        3.
                     
                     
                        Η ΕΡΑ της Βοσνίας και Ερζεγοβίνης διορίζει επίσης αναπληρωτή, ο οποίος αντικαθιστά τον εκπρόσωπο κατά την απουσία του. Ο αναπληρωτής διορίζεται μεταξύ του επικεφαλής της ΕΡΑ, μέλους του συλλογικού οργάνου της, του αντικαταστάτη ενός εξ αυτών, ή του προσωπικού της ΕΡΑ.
                     
                  
                     
                        4.
                     
                     
                        Ο εκπρόσωπος της ΕΡΑ της Βοσνίας και Ερζεγοβίνης και ο αναπληρωτής του διορίζονται με βάση τις γνώσεις τους στον τομέα των ηλεκτρονικών επικοινωνιών, λαμβανομένων υπόψη των γνώσεών τους στους τομείς της διαχείρισης, της διοίκησης και του προϋπολογισμού. Προκειμένου να διασφαλιστεί το μεγαλύτερο δυνατό όφελος από τη συμμετοχή τους, η ΕΡΑ καταβάλλει προσπάθειες για να περιορίσει την εναλλαγή των εκπροσώπων της και, αν είναι δυνατόν, των αναπληρωτών τους.
                     
                  
                     
                        5.
                     
                     
                        Ο συμμετέχων της ΕΡΑ της Βοσνίας και Ερζεγοβίνης έχει το δικαίωμα να διατυπώνει γνώμη σε όλες τις συζητήσεις, είτε αυτές διεξάγονται σε συνεδρίαση του ΡΣ του BEREC είτε με οποιοδήποτε άλλο μέσο. Η γνώμη αυτή καταγράφεται δεόντως στα πρακτικά, σύμφωνα με τους κανόνες και τις πρακτικές εργασίας του ΡΣ.
                     
                  
                     
                        6.
                     
                     
                        Το όνομα του εκπροσώπου της ΕΡΑ της Βοσνίας και Ερζεγοβίνης και του αναπληρωτή του περιλαμβάνεται στον κατάλογο μελών του ΡΣ που δημοσιεύεται σύμφωνα με το άρθρο 7 παράγραφος 5 του κανονισμού (ΕΕ) 2018/1971 (1).
                     
                  
                     
                        7.
                     
                     
                        Όταν συμμετέχουν στις εργασίες του ΡΣ, ο εκπρόσωπος της ΕΡΑ της Βοσνίας και Ερζεγοβίνης και ο αναπληρωτής του δεν ζητούν ούτε δέχονται υποδείξεις από καμία κυβέρνηση, όργανο, πρόσωπο ή φορέα.
                     
                  2.   Συμμετοχή στις ομάδες εργασίας
            
            
                     
                        1.
                     
                     
                        Η ΕΡΑ της Βοσνίας και Ερζεγοβίνης δύναται να διορίσει εμπειρογνώμονες για να συμμετέχουν στις ομάδες εργασίας του BEREC.
                     
                  
                     
                        2.
                     
                     
                        Οι εν λόγω εμπειρογνώμονες δύνανται να συμμετέχουν σε όλες τις δραστηριότητες των ομάδων εργασίας, σύμφωνα με τους κανόνες και τις πρακτικές εργασίας του BEREC. Μπορούν να εκφράζουν γνώμη σε όλες τις συζητήσεις, είτε αυτές διεξάγονται σε συνεδρίαση των ομάδων εργασίας είτε με οποιοδήποτε άλλο μέσο.
                     
                  3.   Συμμετοχή στο διοικητικό συμβούλιο της Υπηρεσίας του BEREC
            
            
                     
                        1.
                     
                     
                        Η ΕΡΑ της Βοσνίας και Ερζεγοβίνης δύναται να συμμετέχει στις εργασίες του διοικητικού συμβουλίου (ΔΣ) της Υπηρεσίας του BEREC.
                     
                  
                     
                        2.
                     
                     
                        H ΕΡΑ της Βοσνίας και Ερζεγοβίνης διορίζει ως εκπρόσωπο στις συσκέψεις του ΔΣ τον εκπρόσωπο που έχει διοριστεί στο ΡΣ ή άλλο πρόσωπο, το οποίο επιλέγεται μεταξύ του επικεφαλής της ΕΡΑ, μέλους του συλλογικού οργάνου της ή του αντικαταστάτη ενός εξ αυτών.
                     
                  
                     
                        3.
                     
                     
                        Η ΕΡΑ της Βοσνίας και Ερζεγοβίνης διορίζει επίσης ως αναπληρωτή το πρόσωπο που έχει διοριστεί αναπληρωτής του εκπροσώπου στο ΡΣ ή άλλο πρόσωπο, επιλέγοντας μεταξύ του επικεφαλής της ΕΡΑ, μέλους του συλλογικού οργάνου της, του αντικαταστάτη ενός εξ αυτών ή του προσωπικού της ΕΡΑ, ο οποίος και αντικαθιστά τον εκπρόσωπο κατά την απουσία του.
                     
                  
                     
                        4.
                     
                     
                        Ο συμμετέχων της ΕΡΑ της Βοσνίας και Ερζεγοβίνης έχει το δικαίωμα να διατυπώνει γνώμη σε όλες τις συζητήσεις, είτε αυτές διεξάγονται σε συνεδρίαση του ΔΣ του BEREC είτε με οποιοδήποτε άλλο μέσο. Η γνώμη αυτή καταγράφεται δεόντως στα πρακτικά, σύμφωνα με τους κανόνες και τις πρακτικές εργασίας του ΔΣ.
                     
                  
                     
                        5.
                     
                     
                        Το όνομα του εκπροσώπου της ΕΡΑ της Βοσνίας και Ερζεγοβίνης και του αναπληρωτή του περιλαμβάνεται στον κατάλογο μελών του ΔΣ που δημοσιεύεται σύμφωνα με το άρθρο 15 παράγραφος 4 του κανονισμού (ΕΕ) 2018/1971.
                     
                  
                     
                        6.
                     
                     
                        Όταν συμμετέχει στις εργασίες του ΔΣ, ο εκπρόσωπος της ΕΡΑ της Βοσνίας και Ερζεγοβίνης και ο αναπληρωτής του δεν ζητούν ούτε δέχονται υποδείξεις από καμία κυβέρνηση, όργανο, πρόσωπο ή φορέα.
                     
                  4.   Δήλωση συμφερόντων
            
            
                     
                        1.
                     
                     
                        Οι εκπρόσωποι της ΕΡΑ της Βοσνίας και Ερζεγοβίνης στο ΡΣ και στο ΔΣ και οι αντικαταστάτες τους υποβάλλουν έκαστος γραπτή δήλωση δεσμεύσεων στην οποία αναφέρουν τη δέσμευσή τους και την απουσία ή την ύπαρξη άμεσων ή έμμεσων συμφερόντων που ενδέχεται να θεωρηθεί ότι θα μπορούσε να επηρεάσει την ανεξαρτησία τους.
                        Οι δηλώσεις αυτές γίνονται κατά την ανάληψη των καθηκόντων τους και δημοσιεύονται. Οι δηλώσεις είναι ακριβείς και πλήρεις, και επικαιροποιούνται όποτε υπάρχει κίνδυνος να προκύψει άμεσο ή έμμεσο συμφέρον το οποίο θα μπορούσε ενδεχομένως να θεωρηθεί ότι επηρεάζει την ανεξαρτησία του προσώπου που υποβάλλει τη δήλωση.
                     
                  5.   Στελέχωση
            
            Η Υπηρεσία του BEREC δύναται να αξιοποιεί προσωπικό της Βοσνίας και Ερζεγοβίνης, συμπεριλαμβανομένων εθνικών εμπειρογνωμόνων και άλλου προσωπικού που δεν απασχολείται στην Υπηρεσία του BEREC, δυνάμει απόφασης που λαμβάνει το ΔΣ.
            6.   Οικονομική συνεισφορά της ΕΡΑ της Βοσνίας και Ερζεγοβίνης στην Υπηρεσία του BEREC
            
            
                     
                        1.
                     
                     
                        Η χρηματοδοτική συνεισφορά στον προϋπολογισμό της Υπηρεσίας του BEREC που πρέπει να καταβάλει η ΕΡΑ της Βοσνίας και Ερζεγοβίνης ώστε να συμμετέχει στον BEREC αντιπροσωπεύει το πλήρες κόστος της συμμετοχής της, σύμφωνα με τα σημεία 1, 2 και 3 του παρόντος παραρτήματος. Τα ποσά καθορίζονται σύμφωνα με το σημείο 6.2 κατωτέρω.
                     
                  
                     
                        2.
                     
                     
                        Η χρηματοδοτική συνεισφορά που πρέπει να καταβληθεί από την ΕΡΑ της Βοσνίας και Ερζεγοβίνης, σύμφωνα με το σημείο 6.1, καλύπτει τις ακόλουθες δαπάνες:
                        
                                    —
                                 
                                 
                                    τις δαπάνες για την επιστροφή οδοιπορικών των εκπροσώπων των ΕΡΑ για τις συνεδριάσεις του BEREC, σύμφωνα με τους κανόνες επιστροφής δαπανών του BEREC·
                                 
                              
                                    —
                                 
                                 
                                    τις διοικητικές δαπάνες που αφορούν τις ανωτέρω επιστροφές οδοιπορικών, οι οποίες ανέρχονται κατ’ ανώτατο όριο στο 3 % των ποσών που καταβάλλονται ως επιστροφές των οδοιπορικών·
                                 
                              
                                    —
                                 
                                 
                                    τις διοικητικές δαπάνες που αφορούν τη συνολική συμμετοχή της ΕΡΑ στις εργασίες του BEREC.
                                 
                              Το ποσό της χρηματοδοτικής συνεισφοράς καθορίζεται από τον BEREC, ο οποίος λαμβάνει υπόψη, μεταξύ άλλων, τις προβλεπόμενες αποστολές για το επόμενο έτος και τις πραγματικές αποστολές και επιστροφές για το/τα προηγούμενο/-α έτος/-η.
                     
                  
                     
                        3.
                     
                     
                        Η συνεισφορά της ΕΡΑ υλοποιείται σύμφωνα με τους δημοσιονομικούς κανόνες της Υπηρεσίας του BEREC, που θεσπίζονται σύμφωνα με το άρθρο 29 του κανονισμού (ΕΕ) αριθ. 2018/1971.
                     
                  
                     
                        4.
                     
                     
                        Τα οδοιπορικά και οι δαπάνες διαμονής των αντιπροσώπων και των εμπειρογνωμόνων της ΕΡΑ της Βοσνίας και Ερζεγοβίνης για τους σκοπούς της συμμετοχής τους στις εργασίες του BEREC και της Υπηρεσίας του BEREC, συμπεριλαμβανομένων των σχετικών συνεδριάσεων, επιστρέφονται από την Υπηρεσία του BEREC σύμφωνα με τους κανόνες που ορίζονται στην απόφαση της διαχειριστικής επιτροπής της Υπηρεσίας του BEREC σχετικά με την επιστροφή των οδοιπορικών, των δαπανών διαμονής και άλλων δαπανών που πραγματοποιούνται κατά τη διάρκεια ταξιδίων των προσώπων που δεν απασχολούνται από την Υπηρεσία του BEREC (2).
                     
                  
                     
                        5.
                     
                     
                        Μετά την έναρξη ισχύος της παρούσας απόφασης και στην αρχή κάθε επόμενου έτους, η Υπηρεσία του BEREC θα απευθύνει στην ΕΡΑ πρόσκληση για την καταβολή ποσού αντίστοιχου προς τη συνεισφορά της στον Οργανισμό δυνάμει της παρούσας απόφασης.
                     
                  
                     
                        6.
                     
                     
                        Η συνεισφορά αυτή εκφράζεται σε ευρώ και καταβάλλεται σε τραπεζικό λογαριασμό σε ευρώ της Υπηρεσίας του BEREC.
                     
                  
                     
                        7.
                     
                     
                        Η ΕΡΑ της Βοσνίας και Ερζεγοβίνης καταβάλει τη συνεισφορά της σύμφωνα με την πρόσκληση καταβολής για το τμήμα που της αναλογεί εντός 30 ημερών από την αποστολή της πρόσκλησης από την Υπηρεσία του BEREC.
                     
                  
                     
                        8.
                     
                     
                        Σε περίπτωση καθυστέρησης στην καταβολή της συνεισφοράς, η ΕΡΑ υποχρεούται να καταβάλει τους τόκους για το οφειλόμενο ποσό αρχής γενομένης από την ημερομηνία λήξης της προθεσμίας πληρωμής. Το επιτόκιο αντιστοιχεί στο επιτόκιο που εφαρμόζεται από την Ευρωπαϊκή Κεντρική Τράπεζα, την ημερομηνία λήξης της προθεσμίας πληρωμής, για τις συναλλαγές της σε ευρώ, προσαυξημένο κατά 1,5 εκατοστιαία μονάδα.
                     
                  7.   Λεπτομερείς ρυθμίσεις εργασίας
            
            
                     
                        1.
                     
                     
                        Το ΡΣ και το ΔΣ καθορίζουν τις λεπτομερείς ρυθμίσεις εργασίας για τη συμμετοχή της ΕΡΑ της Βοσνίας και Ερζεγοβίνης, όπου απαιτείται, σύμφωνα με τον κανονισμό (ΕΕ) 2018/1971 και την παρούσα εντολή.
                     
                  
                     
                        2.
                     
                     
                        Η ΕΡΑ της Βοσνίας και Ερζεγοβίνης δύναται να συμμετέχει στις εργασίες του BEREC, μεταξύ άλλων στο ΡΣ και στις ομάδες εργασίας, και στο ΔΣ από την ημερομηνία έναρξης ισχύος της παρούσας απόφασης, ανεξάρτητα από την οριστικοποίηση των λεπτομερών ρυθμίσεων εργασίας του σημείου 7.1 ανωτέρω.
                     
                  
               (1)  Κανονισμός (ΕΕ) 2018/1971 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την ίδρυση του Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες (BEREC) και του Οργανισμού για την υποστήριξη του BEREC (Υπηρεσία του BEREC), την τροποποίηση του κανονισμού (ΕΕ) 2015/2120 και την κατάργηση του κανονισμού (ΕΚ) αριθ. 1211/2009 (ΕΕ L 321 της 17.12.2018, σ. 1).
            
               (2)  Απόφαση της Υπηρεσίας του BEREC για την επιστροφή των εξόδων ταξιδίου, διαμονής και άλλων εξόδων που πραγματοποιούνται κατά τη διάρκεια ταξιδιών των προσώπων που δεν απασχολούνται από την Υπηρεσία του BEREC και για την κατάργηση της απόφασης αριθ. MC/2013/05, της 6ης Ιουνίου 2013, της προηγούμενης διαχειριστικής επιτροπής (MC/2015/13).